Diari Oficial de la Generalitat Valenciana


Sumari del DOGV 2766, del 10-06-1996 (1996/838429)

RESOLUCIÓ de 10 de gener de 1996, de la Direcció General de Treball, per la qual es disposa el registre i la publicació de l'acord del conveni col·lectiu de l'empresa Valenciana de Aprovechamiento Energético de Residuos, SA (VAERSA).
-----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2766

Data del DOGV
:   10-06-1996

Secció del DOGV
:   ALTRES DISPOSICIONS

Número del document
:   1996/838429


Data del document
:   10-01-1996

Organisme emissor
:   Conselleria de Treball i Afers Socials

Tipus de document
:   Resolució

RESOLUCIó de 10 de gener de 1996, de la Direcció General de Treball, per la qual es disposa el registre i la publicació de l'acord del conveni col·lectiu de l'empresa Valenciana de Aprovechamiento Energético de Residuos, SA (VAERSA).   
Vist el text articulat del Conveni Col·lectiu de l'empresa Valenciana de Aprovechamiento Energético de Residuos, SA (VAERSA) presentat davant aquesta Direcció General de Treball el dia 27 de desembre de 1995, subscrit pels representants de l'empresa i dels treballadors en data 11 d'octubre de 1995 i segons el que disposa l'art. 90.2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1040/81, de 22 de maig, sobre registre i dipòsit del convenis col·lectius de treball, i allò previst en el Reial Decret 4105/82, de 29 de desembre, resolc:  
Primer  
Ordenar-ne la inscripció en el Registre de Convenis Col·lectius de Treball d'aquesta direcció general, i el dipòsit, amb notificació a la Comissió Negociadora.  
Segon  
Disposar-ne la publicació al Diari Oficial de la Generalitat Valenciana.  
València, 10 de gener de 1996.- El director general de Treball: José Luis Colvée Millet.  
Conveni col·lectiu del personal de l'empresa  
VAERSA per a 1995-1996  
Article 1. Objectiu i norma supletòria  
a) Aquest conveni, negociat a l'empara del que disposen els articles 82, 83 i concordants del Reial Decret Llei 1/1995, de 24 de març, per la qual es va aprovar el Text Refós de l'Estatut dels Treballadors, i la Llei Orgànica 11/85, de 2 d'agost, de Llibertat Sindical, regula les condicions de treball del personal laboral que presta serveis per a l'empresa VAERSA.  
b) En tot allò que no estiga recollit en aquest conveni s'aplicaran les disposicions legals que dicte l'Estat o la comunitat autònoma en raó de les seues competències.  
Article 2. àmbit d'aplicació territorial, funcional i personal  
Personal. Aquest conveni col·lectiu regularà les condicions de treball i les relacions laborals en els centres de treball de VAERSA i serà d'aplicació al personal que, sota qualsevol tipus de relació jurídico-laboral, preste serveis en l'empresa pública VAERSA, ja siga en els centres de treball existents en l'actualitat o en aquells que durant la seua vigència es puguen crear.  
Territorial. Aquest conveni serà d'aplicació en l'àmbit territorial de la Comunitat Valenciana, que comprèn les províncies d'Alacant, Castelló i València.  
Funcional. El conveni comprendrà en el seu àmbit funcional totes les activitats que desplegue l'empresa, entre les quals s'inclouen el tractament i la depuració de residus urbans, agrícoles i industrials, la prevenció i la vigilància forestal, les obres de realització de bancals i la construcció de ribassos, la restauració del paisatge i, en general la gestió del medi ambient. L'empresa també realitzarà tasques de caràcter agrícola i forestal.  
Article 3. àmbit temporal, pròrroga, denúncia i actualització salarial  
1. Aquest conveni col·lectiu entrarà en vigor l'endemà de ser firmat i els efectes econòmics es retrotauran al dia 1 de gener de 1995.  
2. L'augment salarial s'estableix en un 3,5% sobre el salari base i tots els complements recollits en nòmina.  
3. Conformement amb el que disposa l'informe emès per la Direcció General de Pressupostos i del Tresor, de la Conselleria d'Economia i Hisenda en data 21 de novembre de 1995 -sobre el preacord d'aquest conveni col·lectiu d'empresa, es pacta que, en el supòsit que l'increment de l'índex de Preus al Consum, l'any 1995, supere el 3,5%, es revisaran les taules salarials que formen part d'aquest conveni en el diferencial resultant. La revisió s'efectuarà incrementant en el percentatge escaient els salaris vigents en 1994 i afegint-hi l'import que resulte a les taules salarials per a l'any 1995. Les taules de remuneracions, així revisades, constituiran la referència salarial sobre la qual es procedirà a actualitzar els salaris per a 1996, i per a això s'aplicaran els criteris fixats al respecte als paràgrafs 6 i 7 d'aquest article. No es meritaran diferències salarials l'any 1995 com a conseqüència de la possible revisió salarial per superació de l'increment del 3,5% en l'IPC.  
4. La durada d'aquest conveni s'estendrà fins el 31 de desembre de 1996 i es prorrogarà tàcitament any rere any llevat que se'n produesca una denúncia, per qualsevol de les parts, amb una antelació mínima de tres mesos respecte a la data de finalització de la seua vigència o de qualsevol de les pròrrogues.  
Els articles 20 i 21 d'aquest conveni col·lectiu queden subjectes a una negociació a partir de l'1 de gener de 1996, on es respectarà com a mínim el que ha estat acordat en aquest pacte col·lectiu, en relació amb el complement social per jornada treballada de 144 PTA. recollit en l'art. 20.2 d'aquest conveni.  
5. Les condicions salarials establertes en aquest conveni s'aplicaran durant l'any 1995.  
6. Les retribucions pactades en el conveni seran actualitzades, per a l'any 1996, d'acord amb les directrius, els límits i els criteris que a aquest efecte es fixaran en la Llei de Pressupostos de la Generalitat Valenciana de l'exercici de 1996, per a les empreses a què es refereix l'article 5.2 del text refós de la Llei d'Hisenda Pública de l'esmentat govern autonòmic.  
7. En el cas que la Llei de Pressupostos de la Generalitat Valenciana per a 1996 no incloga una regulació de les retribucions del personal de les empreses públiques, l'actualització dels salaris establerts en aquest conveni col·lectiu serà pactada per la comissió negociadora. La quantia d'aquesta revisió salarial serà establerta per un acord de les parts garantint, com a mínim, l'increment de les retribucions del personal laboral de la Generalitat Valenciana per a 1996 i l'augment oficial de l'índex de preus al consum, a nivell nacional, per a 1995.  
Article 4. Classificació del personal segons la seua permanència en l'empresa  
- Treballador fix  
És el contractat per prestar serveis amb caràcter indefinit, ja que realitza funcions que, per la seua naturalesa, tenen caràcter normal i permanent en l'empresa.  
- Treballador interí  
És qui es contracta temporalment per substituir un treballador fix en situació d'absència motivada amb dret a reserva del lloc de treball o per ocupar un lloc de treball durant el procés de selecció o promoció perquè siga ocupat definitivament. El contracte s'extingirà en el moment en què es reincorpore el treballador fix substituït o en què s'ocupe la plaça.  
- Treballador amb contracte per a una obra o servei determinats  
És el contractat per a la realització d'obres o serveis concrets que estiguen individualitzats i que presenten una substantivitat pròpia dins l'activitat general de l'empresa. El contracte finalitzarà quan s'acabarà l'obra o el servei per a l'execució del qual va ser subscrit.  
El personal que necessite per complir els contractes d'obres o la gestió de serveis que l'empresa concerte amb entitats públiques o privades, serà contractat en aquesta modalitat de contracte.  
La dependència de l'empresa, per prosseguir la seua activitat, de l'obtenció de contractes en un marc de lliure competència, comporta que la realització d'obres o serveis, encara que es puga repetir en certs cicles anuals, no siga una activitat permanent ni d'una execució il·limitada en el temps.  
Garantia de contractació.  
Els treballadors que hauran estat contractats almenys en dues ocasions en la modalitat de contracte per a una obra o servei determinats, tindran dret preferent per ser contractats quan l'empresa haurà de realitzar les tasques exercides prèviament en la mateixa zona en què anteriorment hagen treballat per a l'empresa.  
- Treballador eventual.  
És el treballador que es contracta per atendre necessitats productives que tenen una durada determinada i limitada, i que suposen un increment o una acumulació circumstancial i temporal de les activitats de l'empresa.  
Article 5. Ingrés, promoció interna i provisió de llocs de treball  
1. Selecció de personal.  
1. La selecció i contractació del personal es realitzarà mitjançant procediments objectius, informats pels principis de capacitat, igualtat i publicitat.  
2. Els representants dels treballadors participaran en els processos de selecció de personal que l'empresa realitze, en els termes que tot seguit es detallen. Rebran de l'empresa informació puntual de totes les fases del procés de secció i possibilitarà que els representants laborals puguen apreciar si l'empresa s'até adequadament als principis de publicitat, igualtat i capacitat, pels quals haurà de regir-se la seua actuació en la contractació dels treballadors. Tindran preferència per accedir al lloc laboral que cal ocupar els treballadors de l'empresa que reunesquen les característiques exigides per aquest i que ocupen nivells professionals similars o inferiors al corresponent a l'esmentat lloc de treball.  
En tots els processos de selecció, provisió de llocs de treball i promoció del personal en l'empresa, originats per una convocatòria d'un lloc de treball, s'hi garantirà la presència dels representants legals dels treballadors que integren la Comissió Paritària.  
L'esmentada representació legal dels treballadors participarà en els referits processos i expressarà els seus punts de vista sobre aquests. La decisió respecte a la selecció, provisió de llocs de treball i promoció de personal, escaurà a la direcció de l'empresa.  
3. El procediment de contractació de peons per a tasques forestals s'iniciarà fent pública la convocatòria en els taulers d'anuncis dels ajuntaments inclosos en la zona en què hauran de ser efectuats els treballs de condicionament de terres, tasques de silvicultura o reforestació. En la convocatòria es reflectiran les condicions exigides per a la contractació i el termini de presentació de les sol·licituds. La Comissió Paritària serà informada adequadament per l'empresa de la iniciació i del resultat final d'aquest procediment de contractació de peons per a tasques forestals.  
2. Formalitats dels contractes.  
Forma de contractació i període de prova.  
Tots els contractes laborals seran formalitzats per escrit, fins i tot els contractes per temps determinat amb una durada inferior a quatre setmanes.  
La situació d'incapacitat laboral transitòria que afecte el treballador en període de prova interromp el còmput d'aquest.  
Tant en les contractacions temporals com en les definitives, en període de prova es percebran les retribucions assignades a llocs idèntics totalment als ocupats pel personal fix, excepte els de caràcter personal que superen el complement personal mínim.  
Informació als representants del personal.  
L'empresa entregarà un còpia bàsica de cada contracte als comitès d'empresa o delegats de personal, els quals signaran la còpia com a acreditació de recepció. Aquest lliurament serà efectuat dins els deu dies següents al començament de la vigència dels contractes.  
Rebuts de liquidació.  
Els representants dels treballadors seran informats del model de document que l'empresa utilitze per formalitzar la fi de la relació laboral.  
El treballador podrà sol·licitar la presència d'un membre del Comité d'Empresa o delegat de personal, en el moment de la signatura de la liquidació on s'indicaran els salaris que escau cobrar a la finalització del seu contracte de treball.  
3. Contractes per a minusvàlids.  
L'empresa prestarà especial atenció a la integració dels minusvàlids, d'acord amb els principis inspiradors de la Llei 13/1982, de 7 d'abril, i les normes contingudes al seu títol VII.  
Article 6. Treballs de categoria superior i inferior.  
Segons que disposa l'Estatut dels Treballadors, es tindran en compte els següent principis:  
1. La realització de treball de categoria superior i inferior respondrà a necessitats excepcionals i peremptòries i durarà el temps mínim imprescindible. Serà obligatori comunicar per escrit al treballador l'exercici de funcions de categoria superior i inferior i en serà informat el Comité d'Empresa o delegats de personal.  
2. L'ocupació de lloc de treball de categoria superior mai no podrà excedir de 6 mesos en el període d'1 any.  
3. Cap treballador no podrà realitzar treballs de categoria inferior durant un període superior a un mes dins el període d'un any i sempre que això siga per causes peremptòries o imprevisibles, i mantindrà les retribucions i els altres drets derivats de la seua categoria professional. Esgotat l'esmentat període, el treballador no podrà tornar a exercir un lloc de categoria inferior fins transcorregut un any.  
Article 7. Excedències  
1. Excedència voluntària.  
1.1 L'excedència voluntària podrà ser sol·licitada pels treballadors fixos que porten com a mínim un any d'antiguitat al servei de l'empresa. La duració de la situació d'excedència voluntària no podrà ser inferior a 1 any ni superior a 5, i el dret a aquesta situació sols podrà ser exercit una altra vegada pel mateix treballador i treballadora si han transcorregut 2 anys des del final de l'anterior excedència.  
1.2 Els treballadors tindran dret a un període d'excedència, amb reserva de lloc, computable a l'efecte d'antiguitat i no superior a tres anys, per atendre cada fill, tant quan ho siga per naturalesa o per adopció. Els fills successius donaran dret a un nou període d'excedència que, si s'escau, finalitzarà el que es gaudia. Quan el pare i la mare treballen, sols un d'ells podrà exercir aquest dret.  
Durant el primer any, a partir de l'inici de cada situació d'excedència, el treballador tindrà dret a la reserva del seu lloc de treball i que aquest any siga computat a l'efecte de l'antiguitat. Finalitzat aquest primer any, s'hi aplicaran les referències que regulen l'excedència voluntària.  
1.3. La situació d'excedència voluntària, que caldrà sol·licitar amb una antelació de 30 dies anteriors a la data del seu inici, no produirà la meritació de cap dret econòmic, ni serà computable a l'efecte de l'antiguitat.  
Una vegada sol·licitada l'excedència, l'empresa resoldrà abans de la data d'inici sol·licitada per l'interessat i s'entendrà concedida si no hi ha negació expressa.  
No es podrà concedir excedència voluntària quan el treballador estiga sotmès a un expedient disciplinar o complint una sanció disciplinària que li haguera estat imposada anteriorment.  
El treballador que sol·licite l'ingrés tindrà dret a ocupar la primera vacant que es produesca en la seua categoria professional, llevat que concórrega a ocupar aquest mateix lloc un excedent forçós.  
La reincorporació es realitzarà, una vegada complert el període d'excedència, en el mateix centre i en un lloc de treball igual al que exercia el treballador excedent.  
El treballador podrà sol·licitar l'ingrés fins 30 dies després del límit del termini d'excedència sol·licitat. L'empresa comunicarà al treballador l'existència o inexistència de places vacants. Si no es produeix una sol·licitud expressa del treballador en el temps màxim marcat, s'extingirà la relació laboral.  
2. Excedència forçosa.  
2.1 L'excedència forçosa, que donarà dret a la conservació del lloc de treball i centre, i al còmput de l'antiguitat durant la seua vigència, es concedirà per la designació o elecció per a un càrrec públic que impossibilite l'assistència al treball. A aquest efecte s'entén per càrrec públic l'elecció com a diputat/diputada o senador/senadora en les Corts Generals, diputat/diputada al parlament autonòmic i regidor/regidora d'ajuntament, o el nomenament per a un càrrec de nivell mínim subdirector general en l'administració central i els seus equivalents en la municipal, autonòmica i internacional. Passaran, així mateix, a la situació d'excedents forçosos les persones elegides per exercir càrrecs sindicals a nivell estatal, autonòmic o provincial.  
Així mateix, la direcció podrà reconèixer aquesta excedència al personal amb contracte indefinit que siga designat per ocupar un càrrec directiu, dins el sector públic, amb reserva del lloc de treball i còmput d'antiguitat, fins que dure el seu nomenament.  
Article 8. Permisos i llicències  
a) Permisos retribuïts:  
1. Els treballadors fixos tindran dret, amb un avís previ i justificació, a les següents llicències:  
a) 15 dies naturals per matrimoni.  
b) 2 dies en els casos de naixement d'un fill o malaltia greu o mort de parents fins el segon grau de consanguinitat o afinitat. Quan amb aquest motiu el treballador necessite fer un desplaçament a aquest efecte, el termini serà de 4 dies.  
c) El temps indispensable per concórrer a exàmens i altres proves d'aptitud i avaluació en centres oficials de formació i caldrà la corresponent justificació.  
d) 1 dia per trasllat del domicili habitual.  
e) Durant el temps indispensable per al compliment d'un deure inexcusable de caràcter públic i personal, quan per això no reba el treballador cap retribució o indemnització, i sense que es puga superar per aquest concepte la cinquena part de les hores laborals en còmput trimestral. Quan s'ultrapasse aquest límit, podrà l'empresa passar el treballador afectat a la situació d'excedència voluntària, regulada en l'apartat 1 de l'art. 46 de l'Estatut dels Treballadors. En el supòsit que el treballador perceba retribucions pel compliment del deure o l'exercici del càrrec, es descomptarà l'import d'aquesta del salari a què tinguera dret, proporcionalment al temps deixat de treballar en la seua jornada laboral ordinària, sempre que la indemnització no s'origine per despeses extraordinàries (quilometratges, dietes, etc.).  
f) Els treballadors, per lactància d'un fill menor de 9 mesos, tindran dret a una hora diària d'absència del treball.  
El treballador podrà substituir aquest dret per una reducció de la jornada normal pel mateix període de temps. Aquest dret podrà ser exercit tant per la mare com pel pare, sempre que demostren que no és utilitzat per l'altre alhora.  
g) Qui per raons de guarda legal tinga a la seua cura directa algun menor de sis anys o un disminuït físic o psíquic que no exercesca una altra activitat retribuïda, tindrà dret a una reducció de la jornada de treball, amb la disminució proporcional del treball entre, si més no, un terç i un màxim de la meitat de la durada d'aquella.  
h) 2 dies per assumptes propis, sense justificar, no acumulables a les vacances, i el seu gaudi estarà condicionat a les necessitats del servei.  
2. Els treballadors, independentment de la modalitat contractual, tindran dret a permisos retribuïts en els supòsits abans relacionats, d'una durada proporcional al temps treballat l'últim any. Els treballadors amb prestació laboral intermitent percebran únicament els salaris d'aquells dies de permís -calculats segons la proporció anual abans indicada-, en què hagen estat cridats al treball per l'empresa, per haver-hi treballat els seus companys de tall o quadrilla.  
b) Llicències sense retribució:  
L'empresa podrà concedir un permís no retribuït per un període que no excedesca de 6 mesos cada cinc anys.  
Article 9. Mobilitat funcional  
1. El treballador podrà ser assignat per l'empresa a un altre lloc de treball, que no exigesca canvi de residència, sempre que les funcions que exercirà en aquest darrer requeresquen una titulació o formació professional similars a les que han servit de base per enquadrar-lo en el lloc laboral que ha ocupat.  
2. El canvi de lloc de treball no es podrà realitzar fora del grup professional a què pertanya el treballador i no haurà de perjudicar la seua formació i promoció professionals.  
3. L'empresa informarà adequadament a la Comissió Paritària dels canvis de lloc de treball amb caràcter previ a la seua aplicació.  
4. Durant l'embaràs, en el supòsit que existesca risc per a la salut de la mare o del fetus, derivat del treball que s'estiga realitzant, i així ho aprecien els serveis mèdics oficials, es tindrà dret al canvi de lloc de treball.  
En allò no disposat en aquest article se seguirà l'establert en l'Estatut dels Treballadors.  
Article 10. Desplaçaments temporals  
1. L'empresa podrà efectuar desplaçaments temporals dels treballadors que requeresquen residir en una localitat distinta del seu domicili habitual, per raons econòmiques, tècniques, organitzatives o de producció. Les despeses que suposen la manutenció i l'allotjament del treballador seran a càrrec de l'empresa.  
2. L'empresa podrà concertar la manutenció i l'hostatge amb establiments adequats o bé reintegrar al treballador les despeses realitzades a la vista de les factures corresponents.  
3. S'abonarà al treballador el quilometratge en els viatges d'eixida i retorn al seu domicili.  
4. El treballador serà informat del desplaçament amb una antelació suficient a la data de la seua efectivitat, que no podrà ser inferior a cinc dies laborals en el supòsit de desplaçaments de durada superior a tres mesos.  
5. El treballador no podrà ser desplaçat temporalment de l'àmbit territorial de la Comunitat Valenciana durant més de dotze mesos en un període de tres anys.  
Article 11. Jornada de treball  
1. Amb caràcter general, la jornada per al personal afectat per aquest conveni serà de 40 hores setmanals, amb un còmput anual de 1.800 hores.  
Aquesta jornada es distribuirà per a cada centre de treball per l'empresa d'acord amb les normes legals i tenint en compte les exigències de cada tipus de treball.  
Seran consultats en aquest assumpte els representants dels treballadors amb caràcter previ a la decisió de l'empresa.  
2. El calendari laboral s'ajustarà en allò que siga possible al publicat amb caràcter oficial corresponent a cada província.  
3. Es gaudirà d'una pausa en la jornada de treball, per un període de 20 minuts, computables com a de treball efectiu.  
4. El temps de treball es computarà de manera que tant al començament com al final de la jornada diària el treballador es trobe en el seu centre de treball.  
5. Descans setmanal:  
El personal acollit a aquest conveni tindrà dret al gaudi de 2 dies de descans per cadascun dels períodes setmanals treballats, acumulable per períodes de fins 14 dies.  
6. Hores extraordinàries:  
Tindran el caràcter d'hores extraordinàries les que excedesquen de la setmana laboral de 40 hores de treball. Aquestes hores extraordinàries s'abonaran amb un recàrrec del 75% sobre el salari de l'hora ordinària, o compensades amb descans.  
7. Hores estructurals:  
Seran considerades hores extraordinàries estructurals les que caldrà realitzar per atendre períodes punta de producció, incendis forestals, plantacions i altres circumstàncies de caràcter estructural derivades de l'activitat de l'empresa. Aquestes hores seran comunicades al comitè intercentres.  
8. Hores nocturnes:  
Seran considerades hores nocturnes les que es treballen entre les deu de la nit i les sis de la matinada. En el supòsit de coincidència en període nocturn d'hores de treball realitzades amb motiu de torns laborals, la remuneració específica d'aquest treball nocturn està compresa en el plus de torn regulat en aquest conveni col·lectiu.  
9. El personal administratiu que presta serveis en oficines treballarà una setmana laboral de quaranta-una hores. En el període comprés entre el 16 de juny i el 15 de setembre, aquest personal realitzarà una jornada intensiva de set hores diàries, de dilluns a divendres.  
Article 12. Vacances  
Les vacances anuals tindran una durada de 22 dies laborals per any de servei. Les vacances seran retribuïdes amb el sou base i els complements personals del treballador.  
1. L'empresa determinarà, atenent a les necessitats de la seua activitat productiva, la distribució de les vacances, amb indicació de les dates de gaudi vacacional de cada treballador.  
Durant el mes de maig de cada any, els treballadors podran comunicar al Departament de Recursos Humans les seues preferències sobre les dates de gaudi de les seues vacances i sobre el possible fraccionament d'aquestes en diversos períodes.  
El gaudi de les vacances podrà ser fraccionat en dos períodes per exigències del treball.  
Preferentment les vacances seran gaudides durant els mesos de juny, juliol i agost de cada any, excloent d'aquests períodes aquells centres o treballadors amb una activitat que no disminuesca essencialment en el període estacional citat.  
2. El treballador que estiga en desacord amb el nombre de dies o en la distribució del període de les seues vacances proposades per l'empresa, podrà plantejar aquesta discrepància a la Comissió Paritària i, si no hi ha acord en aquesta, podrà acudir a la jurisdicció laboral.  
3. El començament i la finalització del dret al gaudi de les vacances serà forçosament dins l'any que escaiga i aquestes no podran en cap cas ser substituïdes per compensacions econònomiques ni acumulades a les següents.  
4. El treballador coneixerà les dates de les vacances que li corresponen dos mesos abans, si més no, del començament del gaudi.  
5. Els perídes de baixa temporal per malaltia o accident inferior a mig any es computaran com a servei actiu a l'efecte del que preveu aquest article.  
6. El treballador tindrà dret a:  
a) A l'ajornament de les seues vacances si no les pot iniciar com a conseqüència de ILT.  
b) A l'abonament de la part proporcional de les seues vacances quan cesse abans de gaudir-les.  
c) A l'acomodació del gaudi de les vacances en cas de separació legal, divorci i viduïtat, amb la justificació prèvia d'aquestes circumstàncies i a petició de l'interessat, sense perjudici de les necessitats del servei.  
Article 13. Jubilació  
En el marc d'una imprescindible política de promoció de l'ocupació, el personal inclòs en l'àmbit d'aplicació d'aquest conveni col·lectiu es jubilarà quan es donen les dues condicions següents:  
a) Que el treballador haja complert 65 anys.  
b) Que tinga dret a percebre la pensió de jubilació amb un percentatge sobre la base reguladora de, si més no, el 84%, corresponent a un període de cotització a la Seguretat Social de 27 anys.  
Article 14. Capacitat disminuïda  
1. En el cas de declaració d'invalidesa permanent parcial per a la professió habitual, es reassignarà el treballador, en la mesura que serà possible, a un lloc de treball més concordant amb la seua situació de capacitat disminuïda sense reducció salarial.  
2. La declaració d'invalidesa permanent total per a la professió habitual comportarà l'extinció del contracte de treball. L'empresa procurarà la recol·locació del treballador que quede afecte per una invalidesa permanent total si es produís alguna vacant susceptible de ser ocupada per aquest.  
3. L'empresa facilitarà l'accessibilitat dels locals i llocs de treball als treballadors amb condicions físiques disminuïdes, en atenció a la Llei 13/82, de 7 d'abril, sobre Integració Social.  
Article 15. Seguretat i higiene en el treball  
1. El treballador sense distinció de la seua relació laboral, té dret a una protecció eficaç de la integritat física i a una adequada política de seguretat i higiene en el treball, així com el correlatiu deure d'observar i de posar en pràctica les mesures de prevenció de riscos que s'adopten legament i reglamentàriament.  
Té, així mateix, el dret de participar en la formulació de la política de prevenció al seu centre de treball i en el control de les mesures adoptades en desplegament d'aquestes, a través dels seus representants legals i dels òrgans interns i específics de participació en aquesta matèria.  
2. L'empresa promourà, formularà i aplicarà, sense distinció en la seua relació laboral, una adequada política de seguretat i higiene als seus centres de treball i facilitarà la participació en aquesta de tot el personal. Igualment es compromet a subministrar als treballadors que contracte una suficient formació pràctica en aquesta matèria, i a actualitzar la formació dels treballadors sotmesos a un canvi de lloc de treball, o que hagen d'aplicar noves tècniques o utilitzar equips i materials diferents quan se'n deriven riscos per al personal de l'empresa o tercers. Els treballadors estan obligats a cursar aquestes ensenyances teòriques i pràctiques. Quan la formació siga impartida fora de l'horari de treball, el temps que s'hi invertesca es descomptarà de la jornada laboral.  
3. Les competències que en matèria de seguretat i higiene en el treball escaiguen als treballadors seran exercides pels comitès d'empresa o delegats de personal i si s'escau pels òrgans específics que es puguen crear legalment en el futur.  
4. Els reconeixements mèdics es practicaran en la mútua d'accidents de treball o en els gabinets provincials de seguretat i higiene en el treball:  
a) Una vegada a l'any per a tot el personal.  
b) Periòdics i específics al personal que per la seua activitat es considere necessari per part dels gabinets provincials de seguretat i higiene en el treball.  
5. En el cas que els treballadors estiguen o puguen estar exposats a un risc greu i imminent en el treball i l'empresa no adopte les mesures necessàries per garantir la seguretat i salut dels treballadors afectats, els delegats de personal o el Comité d'Empresa que els represente podran acordar, per majoria dels membres, la paralització de l'activitat dels treballadors afectats per aquesta situació de risc. Aquest acord de la representació dels treballadors haurà de ser comunicat de forma immediata a l'empresa i a l'autoritat, la qual anul·larà o ratificarà la paralització acordada en el termini de vint-i-quatre hores.  
6. Els treballadors o col·lectius de personal, amb tasques que així ho requeresquen des de la perspectiva de la seguretat i higiene laborals, disposaran de roba i, si s'escau, de calcer de treball, que seran subministrats per l'empresa. Escaurà a la Comissió Paritària resoldre les discrepàncies que es puguen plantejar en relació amb aquesta matèria.  
7. Els treballadors, seguint les instruccions de l'empresa, hauran d'utilitzar correctament els mitjans i equips de protecció que els siguen facilitats.  
Article 16. Serveis mèdics i de prevenció.  
L'empresa constituirà un servei de prevenció o concertarà aquest servei amb una entitat especialitzada o mútua patronal.  
El servei de prevenció de la seguretat i la salut estarà en condicions de realitzar les següents funcions:  
1. El disseny i l'aplicació dels plans i programes d'actuació preventiva.  
2. L'avaluació dels factors de risc que puguen afectar la seguretat i salut dels treballadors.  
3. La determinació de les prioritats en l'adopció de les mesures preventives i la supervisió de la seua eficàcia.  
4. La informació i formació dels treballadors sobre l'ús de tècniques de protecció de riscos laborals.  
5. La prestació dels primers auxilis i la posada en pràctica de plans d'emergència.  
6. La vigilància de la salut dels treballadors en relació amb els riscos derivats del treball.  
Article 17. Formació i perfeccionament  
1. Conformement amb el que preveu l'art. 22 del ET i per facilitar la seua formació i promoció professional, el personal fix afectat per aquest conveni tindrà dret de ser-li facilitada la realització d'estudis per a l'obtenció de títols acadèmics o professionals, la realització de cursos de perfeccionament professional i l'accés a cursos de reconversió i capacitació professional organitzats per l'administració pública o l'empresa, tot això amb la participació dels treballadors a través de les centrals sindicals més representatives i de les altres vies legals de representació.  
2. Els treballadors que cursen estudis per a l'obtenció d'un títol acadèmic o professional tindran dret a elegir torn de treball i a l'adaptació de la jornada diària de treball sempre que ho permeten les exigències organitzatives de l'empresa. Tindran també dret als permisos necessaris per concórrer a exàmens d'estudis dirigits a la seua formació o perfeccionament professional.  
El treballador haurà d'acreditar en cada cas el motiu que li assisteix per acollir-se a aquests permisos i drets a fi de la seua formació acadèmica i professional.  
3. L'empresa, directament o d'acord amb centres oficials reconeguts, organitzarà, amb el condicionant de les seues possibilitats econòmiques i expectatives a mitjan termini i a llarg, cursos de capacitació professional per a l'adaptació dels treballadors a les modificacions tècniques operades en els llocs de treball, així com cursos de reconversió professional per assegurar l'estabilitat del personal en la seua ocupació en els supòsits de transformació o modificació funcional de la seua activitat. En aquests casos el temps d'assistència a cursos serà considerada com a treball efectiu en la mesura en què coincidirà amb la jornada laboral.  
4. Quan el treballador sol·licite l'assistència a cursos o seminaris del caràcter indicat, no programats per l'empresa, aquesta decidirà sobre la petició tenint en compte la matèria tractada i l'interès que tinga per a l'activitat empresarial. Aquests permisos, la durada dels quals no podrà superar els 15 dies cada dos anys, no meritaran despeses de viatge ni dietes, encara que seran abonats els salaris corresponents.  
5. VAERSA inclourà entre els seus pressupostos partides dedicades a la formació professional del seu personal.  
6. L'empresa abonarà els salaris del temps de jornada laboral coincident amb l'assistència a cursos de formació professional, quan prèviament hauran donat autorització a la participació dels treballadors en aquestes activitats formatives. Aquesta contribució econòmica de l'empresa en la formació i capacitació professionals dels seus treballadors s'ajustarà als termes i condicionaments que queden precisats en aquest article.  
Article 18. Classificació professional  
1. La classificació professional té per objecte la determinació i definició dels diferents grups i categories professionals que puguen ser assignades als treballadors d'acord amb la titulació per al seu ingrés, el lloc de treball i les funcions que efectivament exerciran.  
2. S'estableixen els següents grups professionals:  
1. Tècnics i titulats:  
El grup de tècnics l'integren els treballadors que tenen una titulació d'ordre universitari, de grau superior o mitjà, que els habilita per exercir en l'empresa funcions pròpies de la seua preparació professional i que han estat contractats per realitzar entre altres comeses les de direcció, supervisió, assessorament d'especial qualificació o d'altres d'anàloga naturalesa en atenció a la seua formació tècnica.  
El subgrup de titulats està compost pels treballadors que exerceixen bàsicament funcions relacionades amb una titulació universitària, superior o mitjana, que han estat contractats per raó del títol que posseeixen i que presten serveis a l'empresa amb caràcter exclusiu o preferent i que perceben un salari, sense subjecció als aranzels o escales d'honoraris de les seues respectives professions.  
Aquest grup professional comprèn les següents categories:  
a) Tècnics i titulats de grau superior: inclou els qui han estat contractats per posseir un títol d'enginyer superior o llicenciat.  
b) Tècnics i titulats de grau mitjà: inclou els qui han estat contractats per posseir un títol d'escoles tècniques de grau mitjà o diplomatura universitària.  
És cap d'obra el comandament intermedi, que és al davant de les obres d'una província i que té com a responsabilitat dirigir, controlar i gestionar la seua adequada execució, ordena la utilització dels mitjans humans i materials disponibles, amb manament directe sobre encarregats i capatassos.  
c) Tècnics agrícoles i forestals: inclou els qui l'empresa contracte per tenir un títol expedit per escoles de formació agrària i que desenvolupen funcions d'encarregat o capatàs.  
d) Encarregat és el comandament intermedi que té al seu càrrec una o diverses obres, a les ordres del cap d'obra i que organitza l'execució de les tasques que cal realitzar, distribueix el treball entre el personal assignat a cada obra i vigilar que es complesquen adequadament els terminis de realització i el nivell de qualitat.  
e) Capatàs és el comandament intermedi que, sota la dependència d'encarregats i del cap d'obra, procura que es complesquen les instruccions rebudes dels seus superiors jeràrquics, dirigeix i controla el personal obrer forestal. Estaran inclosos en el règim especial agrari de la Seguretat Social.  
2. Administratius.  
En aquest grup s'enquadra el personal que amb independència de la seua titulació acadèmica, posseeix els coneixements teòrics i pràctics suficients per a l'exercici de funcions administratives o comptables en l'empresa.  
Aquest grup professional integra les següents categories:  
a) Caps administratius.  
b) Oficials administratius 1ª i 2ª.  
c) Auxiliars administratius.  
3. Especialistes i oficis diversos:  
En el subgrup professional d'especialistes estaran integrats els emissoristes-vigilants de llocs d'observació d'incendis forestals.  
En el subgrup d'oficis diversos s'inclouran els treballadors que realitzen treballs propis d'un ofici clàssic com obrers de vila, mecànics o conductors de vehicles.  
4. Peons.  
Són treballadors que presten serveis a les ordres d'encarregats i capatassos i que executen treballs en què predomina l'esforç físic i l'atenció.  
Es consideraran peons qualificats aquells peons que realitzen tasques de pela d'alzina surera, orientació de públic i vigilància en les zones condicionades per a l'acampada en muntanya i totes aquelles tasques que requeresquen un cert grau de preparació professional que no arribe a determinar una específica categoria professional.  
5. Ordenances i telefonistes.  
Les ordenances tenen com a treball realitzar comandes dins o fora del centre laboral, recollir i lliurar correspondència, orientar el públic en l'oficina i, en general, les tasques secundàries que li siguen encomanades.  
La categoria de telefonista escau a qui atén la centraleta telefònica, qui simultanieja aquesta comesa amb les de recepció i informació al públic i amb aquelles funcions de naturalesa similar a les descrites, que siguen compatibles amb el seu treball bàsic.  
Article 19. Condicions laborals de maquinistes i mecànics  
1. Els maquinistes tenen al seu càrrec i manegen maquinària pesant i semipesant. Els mecànics s'ocupen del manteniment, reparació i posada a punt de tot tipus de maquinària o d'instal·lacions mecàniques. Aquests treballadors no participaran en primera línia de foc en l'extinció d'incendis forestals.  
2. L'empresa dotarà aquests treballadors amb granotes i guants per al seu treball. Igualment els proveirà de les peces que, en cada moment, siguen requerides per desenvolupar la seua tasca en condicions idònies de seguretat i salut.  
3. La jornada laboral, de 40 hores de treball efectiu a la setmana es distribuirà al llarg de l'any, atenent al màxim aprofitament de llum solar. L'horari de començament i final de la jornada de treball, sense perjudici de ser adoptat en funció de les circumstàncies de la seua activitat laboral, serà el següent: a) en estiu, de 6 a 14 hores; b) en primavera i tardor, de 7 a 15 hores, i c) en els mesos de desembre i gener, de 8 a 16 hores.  
4. Els maquinistes i mecànics es desplaçaran al seu lloc de treball en vehicles de l'empresa.  
5. Els maquinistes percebran un plus per penositat en raó a les molèsties derivades de conduir màquines esbrossadores de cadenes, sotmeses a la incidència de la pols alçada per aquesta en funcionar.  
Aquest plus s'abonarà per hora de treball conduint la màquina i tindrà un import del 4% sobre el salari base per hora.  
La possible incidència tòxica de la pols alçada per les màquines esbrossadores de cadenes serà compensat salarialment, als conductors de les màquines en el temps del seu funcionament, amb l'abonament d'un plus de toxicitat en la quantia del 8% del salari base per hora.  
Article 20. Condicions laborals dels peons forestals.  
1. Estaran classificats en aquesta categoria professional aquells treballadors que no necessiten per realitzar la seua tasca coneixements especialitzats i on predomina l'atenció i l'esforç físic. S'ocupen de treballs selvícoles, tractaments preventius d'incendis, obertura de tallafocs, repoblacions forestals, planters i vivers, alçament de ribassos i l'atenció de la muntanya i dels paratges naturals; podran manejar maquinària lleugera com a desbrossadores, motoserres i similars.  
2. Aquests treballadors, atès el caràcter del treball que exerceixen, estaran inclosos en el règim especial agrari de la Seguretat Social.  
Per contribuir a compensar el desemborsament que mensualment han de realitzar els treballadors agraris a la Seguretat Social, els quals han de pagar mensualment la denominada "quota agrària", l'empresa abonarà un complement d'ajuda social en la quantia diària, per jornada treballada de 144 PTA.  
Aquest complement d'ajuda social no suposa que l'empresa assumesca el pagament de l'esmentada aportació a la Seguretat Social, que és una obligació personal de cada treballador agrari.  
3. Realitzaran una jornada diària de 8 hores, amb una pausa de 30 minuts i dos de 15 minuts cada una.  
4. L'horari de treball serà el següent: a) a l'estiu, de 6 a 14 hores; a la primavera i tardor, de 7 a 15 hores; i c) en els mesos de desembre i gener, de 8 a 16 hores.  
5. L'empresa desplaçarà amb vehicles aquests treballadors des de la localitat en què estiga situada l'obra fins el treball, o a la seua elecció, compensarà el treballador les despeses que es deriven d'utilitzar per al desplaçament mitjans de transport propis.  
Article 21. Condicions laborals d'emissoristes i vigilants d'incendis  
1. S'integren en la categoria professional d'emissoristes els qui, mitjançant la utilització d'emissores de ràdio, tenen la responsabilitat de controlar i coordinar els punts de vigilància forestal fixos i, si s'escau mòbils, en l'àmbit de la Comunitat Valenciana, informen als seus superiors de la marxa normal del servei i de les incidències que es produesquen i realitzen tasques administratives de registre de dades, informes de cremes controlades i altres compatibles amb la tasca de maneig d'emissores, per a la qual cosa tindran prou coneixements informàtics.  
2. La categoria professional de vigilants defineix aquells treballadors que des de cims de muntanya, o d'altres llocs d'observació, tenen com a missió exercir una vigilància sobre una zona forestal i que avisen dels incendis que s'hi puguen produir, que fan un seguiment d'aquests fins la seua total extinció mitjançant una emissora de ràdio i que realitzen mesuraments metereològics d'àmbit local.  
3. La jornada laboral tindrà la durada setmanal següent:  
- De gener a març, 35 hores de treball.  
- D'abril a setembre, 42 hores de treball.  
- D'octubre a desembre, 35 hores de treball.  
Aquesta distribució de períodes, en funció del grau de risc d'incendis forestals, s'acomodarà a les corresponents previsions de la Conselleria de Medi Ambient.  
La jornada laboral tindrà una pausa per a l'entrepà de vint minuts de durada al dia. El treballador no abandonarà, o s'allunyarà, del lloc de treball durant aquest temps.  
Les vacances d'emissoristes i vigilants seran de 35 dies naturals per any de servei.  
4. Atesa la naturalesa del servei, que requereix ser atès durant la major part del dia i, en certs períodes de l'any, durant la totalitat de la jornada, s'implantaran torns entre els vigilants que possibiliten, en tot moment, una idònia cobertura del servei d'observació i alerta forestal.  
5. Els emissoristes percebran els plus de torns i major responsabilitat. Els vigilants, si s'escau, percebran els plus de torns, perillositat, transport i major dedicació.  
6. Definició dels plus:  
a) Els plus de perillositat compensa la situació dels llocs de treball dels vigilants, en zones exposades a la incidència d'incendis forestals.  
b) Plus de torns, regula l'obligació de realitzar torns per exigències del treball i absorbeix la retribució que es poguera derivar de la prestació del treball en període nocturn.  
c) Plus de major responsabilitat retribueix el factor d'especial atenció que exigeix, per la seua transcendència amb l'empresa i a tercers, el treball dels emissoristes.  
La quantia dels plus de perillositat i de torns serà del 10% sobre el salari base més el complement personal.  
El plus de major responsabilitat tindrà un import de 23.104 PTA.  
d) Plus de transport, el percebran els vigilants en compensació de les despeses derivades del seu desplaçament amb mitjans propis de locomoció als llocs d'observació. Tindrà una quantia mensual de 7.245 PTA.  
e) Plus de major dedicació compensa la realització per part dels vigilants de 20 hores addicionals al mes en el període de màxim risc d'incendis forestals, o quan les circumstàncies ho requeresquen a criteri de l'empresa. Aquest plus es meritarà en els llocs d'observació atesos per sols dos vigilants. La seua quantia mensual serà de 12.966 PTA.  
Per tant, les hores que es puguen treballar per aquest concepte estaran remunerades exclusivament mitjançant el plus de major dedicació i no seran abonades com a hores extraordinàries.  
Article 22. Procediment en matèria de conflicte col·lectiu i vaga  
En la regulació de conflictes col·lectius i drets de vaga se seguirà el que estableix la Constitució espanyola, l'Estatut dels Treballadors i el Reial Decret 17/1977, de 4 de març, segons la interpretació de la sentència del Tribunal Constitucional de 8 d'abril de 1981, amb especial referència als requisits i tràmits previstos en aquests casos per a les empreses que desenvolupen un servei públic.  
La tramitació del conflicte col·lectiu o vaga que pogués afectar els treballadors de VAERSA es plantejarà davant la Conselleria de Treball i Afers Socials per la representació dels treballadors. Durant el període de preavís en el cas de vaga, qualsevol de les parts podrà instar un acte de conciliació davant l'autoritat laboral.  
Article 23. Dret de reunió  
Els treballadors tindran dret a reunir-se en assemblees, als locals de l'empresa, fora de les hores de treball, per tractar assumptes d'índole laboral. L'assemblea serà presidida pel Comité d'Empresa o pels delegats de personal i centrals sindicals existents en l'empresa, els quals comunicaran prèviament a l'empresa l'ordre del dia, l'hora i el lloc de celebració i, així mateix, els noms de les persones no pertanyents a l'empresa que assistiran a l'assemblea.  
Les assemblees, en funció del col·lectiu de personal convocat, poden ser:  
a) De caràcter general, si concerneixen tot el personal de l'empresa. Han de ser preavisades a la direcció de l'empresa amb 72 hores d'antelació. Poden convocar-les el Comité d'Empresa i la majoria dels delegats de personal, en decisió conjunta, o el 33% del total de la plantilla de treballadors de l'empresa.  
b) De caràcter sectorial, si afecten un grup específic de treballadors. Han de ser preavisades a la direcció de l'empresa amb una antelació mínima de 48 hores. Poden convocar-les el Comité d'Empresa i la majoria dels delegats de personal, mitjançant una decisió conjunta, o el 33% del col·lectiu del personal concernit.  
c) De centre de treball. Cal un preavís a la direcció del centre laboral no inferior a 24 hores. La decisió de la seua convocatòria ha de ser adoptada pel Comité d'Empresa, o majoria de delegats de personal del centre de treball. També podran convocar aquestes assemblees un nombre de treballadors no inferior al 33% de la plantilla del centre de treball i qualsevol de les centrals sindicals signants d'aquest conveni col·lectiu.  
Els aspectes del dret de reunió no regulats en aquesta clàusula es regularan conformement amb els articles 77, 78 i 80 del ET.  
Article 24. Drets de les centrals sindicals. Seccions sindicals i afiliats.  
1. Els treballadors afiliats a un sindicat podran constituir seccions sindicals en l'àmbit de l'empresa o centre de treball. Les seccions sindicals en l'àmbit de l'empresa o centre de treball. Les seccions sindicals degudament constituïdes tindran els següents drets:  
a) Nomenar un delegat sindical en cada una de les tres províncies en què estiga ubicada l'empresa sempre que hagen obtingut, en la província en qüestió almenys el 10% dels vots en les eleccions per a representants dels treballadors.  
Podran nomenar un altre delegat més en el supòsit que la plantilla de personal de l'empresa, computada segons les regles de l'article 72 de l'Estatut dels Treballadors, supere en la província de referència els 750 treballadors.  
b) Utilitzar un local adequat en què puguen desenvolupar les seues activitats.  
c) Disposar del mateix nombre d'hores de crèdit mensual per atendre les seues funcions representatives que els seus companys de Comité d'Empresa o delegats de personal.  
2. Seran funcions dels delegats sindicals:  
a) Representar i defensar els interessos del sindicat al qual representen i dels afiliats a aquest en els centres, i servir d'instrument de comunicació entre la seua central sindical i la direcció de l'empresa.  
b) Assistir a les reunions del Comité d'Empresa, amb veu però sense vot. Igualment podran assistir a les reunions de la Comissió Paritària sempre que aquesta admeta prèviament la seua presència i també amb veu però sense vot.  
c) Tindran accés a la mateixa informació i documentació que l'empresa ha de posar a disposició del comitè d'empresa, d'acord amb el que regula la llei, i estan obligats a guardar sigil en les matèries en què legalment escaiga.  
Tindran les mateixes garanties i drets reconeguts per la llei i aquest conveni als membres del Comité d'Empresa.  
d) Seran oïts per l'empresa en el tractament d'aquells problemes de caràcter col·lectiu que afecten els treballadors en generals i els afiliats al sindicat.  
e) Seran, així mateix, informats i oïts per l'empresa amb caràcter previ:  
e.1. Sobre els acomiadaments i altres sancions per faltes greus o molt greus que afecten els afiliats al sindicat.  
e.2. En matèria de regulacions d'ocupació.  
e.3. La implantació o revisió del sistema d'organització del treball.  
f) Amb la finalitat de facilitar la difusió d'aquells avisos que puguen interessar els respectius afiliats al sindicat i als treballadors en general, l'empresa posarà a disposició del sindicat representat pel delegat, un tauler d'anuncis que caldrà situar dins del centre i en un lloc on es garantesca un adequat accés a aquest per a tot el personal.  
Article 25. Drets dels comitès d'empresa i delegats de personal  
El Comité d'Empresa i delegats de personal tenen els següents drets:  
1. Els membres dels comitès d'empresa i delegats de personal disposaran de temps retribuït per realitzar les gestions conduents a la defensa dels interessos dels treballadors que representen conformement amb l'article 68 de l'Estatut dels Treballadors.  
2. La utilització del crèdit mensual d'hores s'efectuarà d'acord amb el que disposa l'article 37, apartat 3.e) en relació amb l'article 68 de l'Estatut dels Treballadors.  
3. Els representants dels treballadors hauran de preavisar l'empresa, llevat del cas de força major, amb una antelació no menor de 24 hores de les sues absències del lloc de treball per a l'exercici de les seues funcions representatives.  
4. Els comitès d'empresa, delegats de personal i delegats sindicals podran acordar l'acumulació de totes o de part de les hores sindicals dels seus membres en un o en diversos.  
Quan l'acumulació d'hores sindicals en un o diversos membres del comitè sense ultrapassar el màxim total, supose, de fet, el relleu temporal en el treball d'aquest representants, caldrà la comunicació prèvia a l'empresa.  
5. No s'inclouran en el còmput d'hores les actuacions i reunions dutes a cap per iniciativa de l'empresa.  
6. Els membres dels comitès d'empresa i delegats de personal tindran les garanties previstes en l'article 68.c) de l'Estatut dels Treballadors, des de la proclamació com a candidats fins un any després de l'expiració del seu mandat, llevat que aquesta es produesca per revocació o dimissió.  
7. Els comitès d'empresa i delegats de personal tindran un local adequat proveït de mobiliari i material d'oficina i la resta de mitjans necessaris per desenvolupar les seues activitats representatives.  
Es facilitarà a cada Comité d'Empresa i delegat de personal taulers d'anuncis perquè, sota la seua responsabilitat, col·loquen totes els avisos i comunicacions que estimen pertinents. Aquests taulers seran instal·lats en llocs visibles, per permetre que la informació arribe clarament als treballadors.  
8. Els representants dels treballadors tindran accés als models TC1 i TC2 de les cotitzacions a la Seguretat Socials, al calendari laboral i totes els documents oficials que afecten els treballadors.  
9. Els treballadors tindran dret, si així ho sol·liciten, que els siga descomptat de la seua nòmina l'import de la quota sindical del sindicat a què estiguen afiliats.  
10. En allò no establert en aquest article, s'hi seguirà l'art. 64 del ET.  
Article 26. Bestreta de salari  
El personal tindrà dret a percebre, sense que arribe el dia assenyalat per al pagament, bestretes a compte del treball ja realitzat.  
Article 27. Règim disciplinari  
1. Els treballadors podran ser sancionats per l'empresa pels incompliments laborals que cometen, d'acord amb la graduació de faltes o sancions que s'estableixen en aquest article.  
2. Les faltes laborals dels treballadors podran ser lleus, greus i molt greus.  
a) Seran faltes lleus les següents:  
a.1 El retard, la negligència o descurança en el compliment de les seues tasques, quan no es cause perjudici a l'empresa.  
a.2 L'omissió de comunicació, o la comunicació sense la deguda antelació de la falta d'assistència per causa justificada, si no es prova la impossibilitat de fer-ho.  
a.3 La falta d'assistència al treball sense causa justificada d'1 dia al mes.  
a.4 Les faltes de puntualitat sense causa justificada de dos fins tres dies al mes.  
a.5 La descurança en la conservació dels locals, materials i documents de l'empresa, si no produeix més que danys de poca quantia.  
b) Seran faltes greus:  
b.1 La falta de disciplina en el treball o el respecte degut als seus superiors, companys o subordinats.  
b.2 L'incompliment de les ordres i instruccions dels superiors i de les obligacions concretes del lloc de treball, les negligències de les quals es deriven o que es puguen derivar perjudicis greus per a l'empresa.  
b.3 La desconsideració amb el públic en l'exercici del treball.  
b.4 'incompliment de les normes i mesures de seguretat i higiene en el treball establertes pe l'empresa.  
b.5 La falta d'assistència al treball sense causa justificada, durant dos dies al mes.  
b.6 Les faltes de puntualitat sense causa justificada, de 4 dies fins 9 dies al mes.  
b.7 L'abandó del treball una vegada començada la faena, sense causa justificada, en una jornada laboral al mes.  
b.8 La simulació de malaltia o d'accident, per justificar l'absència al treball durant una jornada.  
b.9 La negligència que puga causa greus danys en la conservació dels locals, material o documentació de l'empresa.  
b.10 La utilització o difusió indegudes de dades o d'afers, dels quals es tinga coneixement per raó del treball en l'empresa i la vulneració del deure de sigil dels representants dels treballadors.  
b.11 No acudir a la crida de l'empresa per realitzar un servei d'urgent necessitat, quan no existesca una causa justificada per negar-s'hi.  
b.12 El consum de begudes alcohòliques o de drogues durant la jornada laboral, ja siga ocasionalment o esporàdicament, si afecta el rendiment laboral.  
b.13 La negativa a sotmetre's a comprovacions mèdiques o proves d'aptitud, en relació amb la capacitat per a l'exercici del treball.  
b.14 La reincidència en la comissió de tres o més faltes lleus, encara que siguen de distinta naturalesa, dins d'un mateix trimestre, quan s'hauran produït sancions per aquestes.  
c) Seran faltes molt greus:  
c.1 Tota actuació que supose discriminació per raó de raça, sexe, religió. llengua, opinió, lloc de naixement o de qualsevol altra condició o circumstància personal o social.  
c.2 L'acosament sexual, més encara quan estiga acompanyat d'un abús de posició prevalent perquè siga efectuat per un/a superior/a a una persona subordinada laboralment.  
c.3 El frau, la deslleialtat i l'abús de confiança en les gestions encomanades, així com la condemna ferma a més d'un any de presó, per conducta dolosa.  
c.4 La manifesta desobediència i indisciplina en el treball.  
c.5 Les faltes d'assistència en el treball durant més de dos dies al mes.  
c.6 Les faltes de puntualitat no justificades, durant deu o més dies al mes, o durant més de vint dies al trimestre.  
c.7 La disminució continuada i voluntària en el rendiment del treball habitual o pactat.  
c.8 Les ofenses verbals o físiques a superiors i companys de treball.  
c.9 L'embriaguesa habitual o toxicomania.  
c.10 La reincidència de tres o més faltes greus, encara que siguen de distinta naturalesa, dins del període de quatre mesos.  
3. Les sancions que es podran imposar en funció de la qualificació de les faltes i que en qualsevol cas es comunicaran per escrit, seran les següents:  
a) Per faltes lleus:  
- Amonestament per escrit.  
- Suspensió de sou i faena fins dos dies.  
Les sancions per faltes lleus requeriran la comunicació als representants dels treballadors.  
b) Per faltes greus:  
- Suspensió de sou i faena de tres a 30 dies.  
c) Per faltes molt greus:  
- Suspensió de sou i faena des de 31 fins 90 dies.  
- Trasllat forçós.  
- Acomiadament.  
4. Les sancions per faltes greus i molt greus requeriran la tramitació prèvia d'un expedient disciplinari, la iniciació del qual es comunicarà als representants dels treballadors i a l'interessat, i s'hi donarà audiència a l'interessat i als representants dels treballadors.  
5. Les faltes lleus prescriuran als deu dies, les faltes greus als vint dies i les molt greus als seixanta dies, a partir de la data en què l'empresa tingué coneixement de la comissió i en tot cas als sis mesos d'haver estat comeses. Aquests terminis quedaran en suspens durant la tramitació de l'expedient disciplinari, la durada del qual no excedirà de dos mesos.  
6. Tot treballador podrà retre compte per escrit, per si o a través dels seus representants dels actes que suposen faltes de respecte a la seua intimitat o a la consideració deguda a la seua dignitat humana o laboral; l'empresa obrirà les oportunes diligències informatives i instruirà, si s'hi troben indicis que el justifiquen, l'expedient disciplinari que escaiga, en el qual intervindrà la representació dels treballadors.  
7. Les sancions imposades en la seua cancel·lació s'anotaran en l'expedient personal i es notificaran als representants dels treballadors.  
8. La cancel·lació de les sancions imposades per faltes lleus, greus o molt greus s'anotaran en l'expedient personal a l'any, tres anys i cinc anys, respectivament, des de la data del compliment, a petició de l'interessat.  
Article 28. Comité intercentres  
1. Es pacta la constitució d'un comitè intercentres en el qual s'integraran les representacions dels treballadors de tots els centres laborals de l'empresa.  
2. El comitè intercentres estarà integrat per 5 membres. En formaran part, si més no, un representant per cada un dels centres de treball que tinguen representació sindical per mitjà d'un Comité d'Empresa o delegats de personal.  
3. Els components del comitè intercentres seran designats entre els representants dels treballadors dels diversos centres de treball de l'empresa.  
4. La composició del comitè intercentres reflectirà proporcionalment la representativitat relativa de cada centre sindical, mesurada segons els resultats electorals en la totalitat de l'empresa.  
5. El comitè intercentres assumirà les facultats que escaiguen a les representacions sindicals dels diferents centres de treball en aquells afers que tinguen una dimensió o una potencial repercussió que afecte més d'un centre laboral, considerats globalment o treballadors de dos o més centres de treball, les notificacions i informacions que dirigesca l'empresa al comitè d'intercentres s'entendran vàlidament realitzades encara que es referesquen o que concernesquen particularment un concret centre de treball.  
Article 29. Retribucions econòmiques  
1. El salari estarà integrat pel salari base i pels complements salarials.  
El salari base es fixat en atenció a la categoria professional del treballador i al temps -mes, dia o hora-, de treball.  
2. Els complements salarials compensen les condicions professionals, les circumstàncies del lloc de treball o el rendiment laboral.  
3. El complement personal d'antiguitat per al personal fix, consistirà en un plus del 3,9% sobre el salari base per cada trienni, sense que es puga superar el màxim del 30%.  
Es computarà per a la meritació dels triennis el temps de prestació de serveis laborals des que es va iniciar el treball en l'empresa, sempre que no s'hi haurà produït cap solució de continuïtat en la relació laboral.  
Serà tingut en compte, a l'efecte exclusiu de percepció del plus d'antiguitat, el període de temps en què el treballador haurà prestat serveis laborals en administracions o empreses públiques abans d'incorporar-se a l'empresa.  
4. En la fixació del complement personal del sou es tindrà en compte l'experiència professional, les titulacions complementàries o el domini d'idiomes que tinguen una relació directa amb el treball que exerceixen i que puguen contribuir a millorar el seu rendiment laboral.  
5. Els complements per lloc de treball seran de major dedicació, major responsabilitat, perillositat, torns i transport i estan definits, pel que fa a emissoristes i vigilants, en l'article 21 d'aquest conveni col·lectiu.  
Es podrà aplicar un plus de toxicitat per compensar la concurrència, en llocs de treball concrets, de circumstàncies que motiven que la prestació laboral es desplegue en un entorn amb possibles incidències de substàncies o emanacions tòxiques.  
A aquest respecte, els operaris que treballen en el centre de Bunyol i que estiguen exposats directament a la possible incidència del mercuri, percebran un plus de toxicitat per un import del 8% del seu salari base mensual, exclós el mes de vacances.  
L'empresa, amb una consulta prèvia no vinculant amb la Comissió Paritària, podrà aplicar aquells plus, d'entre els anteriorment relacionats, que estime convenient en funció de les característiques dels llocs de treball.  
Aquests complements salarials per llocs de treball es perceben en raó a les peculiaritats del lloc laboral ocupat i, per tant, no són consolidables.  
6. L'empresa podrà establir un complement retributiu en la modalitat de gratificació o de bons per a la consecució d'objectius. Aquest complement anirà lligat al treball realitzat en relació amb unes previsions de rendiment prèviament fixades i tindrà, en general, una periodicitat anual. El dret a cobrar-lo i la quantia concreta del seu import estaran vinculats a la satisfacció d'un conjunt de criteris entre els quals figuren la situació i els resultats de l'empresa, la gestió de l'àrea o departament en què s'integre el treballador i, de forma especialment destacada, la consecució de la persona valorada dels objectius o metes laborals que li hauran estat assignades per a la seua implementació en el període de temps de referència. Atès el seu caràcter de complement pel treball realitzat, no podrà ser consolidat.   
7. En aquells treballs que permeten una quantificació per unitats de tasca realitzada, es podran implantar complements o plus per quantitat o qualitat en el treball efectuat mitjançant primes, incentius o plus d'activitat laboral que estimulen la superació del rendiment normal o mitjà.  
Article 30. Comissió paritària  
Es constitueix una Comissió Paritària, composta per dos representants de l'empresa i 7 representants de cada central sindical firmants del conveni col·lectiu, amb caràcter permanent, les funcions de la qual seran les següents:   
1. Interpretació, mediació, estudi i vigilància del que ha estat pactat, seguiment del desenvolupament de totes els temes que integren aquest conveni i els annexos. En especial la comissió mediarà amb caràcter previ a la interposició de qualsevol conflicte col·lectiu derivat de la interpretació o aplicació del que disposa aquest conveni.  
2. Coneixerà i serà informada de la relació dels llocs de treball i plantilla, així com de les seues modificacions.  
3. Coneixerà, debatrà i informarà en els casos de reclamacions individuals i col·lectives que en matèria de vacances, hores extra, classificació i/o valoració de llocs de treball li siguen presentats.  
4. Serà informada de la selecció de personal.  
Els acords seran adoptats per unanimitat i seran vinculants per a l'empresa, els representants dels treballadors i els treballadors.  
La comissió es reunirà a petició de qualsevol de les parts en un termini màxim de 7 dies laborals des de la data de la sol·licitud de reunió.  
Eventualment, a les reunions d'aquesta comissió podran assistir una representació de l'interessat o interessats per raó dels temes que hi hauran de ser debatuts. Així mateix, es facilitarà als membres d'aquesta tota la informació o dades que calga per aclarir qualsevol reclamació.  
La Comissió Paritària estudiarà i acordarà les condicions d'aquells col·lectius de treballadors que per les seues especials i peculiars funcions, no estiguen previstes en aquest conveni.  
La comissió tindrà competències en la fixació de criteris genèrics de selecció i contractació de personal.  
La Comissió Paritària, així mateix, tindrà competències en matèria de formació professional i participarà en l'elaboració de tots els plans de formació per a tots els col·lectius de treballadors de l'empresa.  
Totes les decisions de la Comissió Paritària que interpreten el conveni, aclarint-ne els termes amb caràcter general, seran incorporades a aquest en la primera negociació que es durà a cap, després de la seua data.  
La Comissió paritària entendrà, així mateix, de totes les facultats de consulta o d'informe previ que li són atribuïdes per aquest conveni.  
Article 31. Compliment del servei militar o prestació substitutòria  
El treballador que es trobe en alguna d'aquestes situacions tindrà en suspens el seu contracte de treball durant el període de compliment d'aquests deures cívics, sense que el temps dedicats a aquests prolongue la duració pactada dels seus contractes laborals.